**ภาวะการค้าระหว่างประเทศของไทยประจำเดือนกันยายน 2563**

**ภาพรวมการค้าระหว่างประเทศของไทยเดือนกันยายน มีการฟื้นตัวต่อเนื่องเป็นเดือนที่ 3** โดยเศรษฐกิจโลกมีแนวโน้มฟื้นตัวอย่างค่อยเป็นค่อยไป ภายใต้การแพร่ระบาดของโควิด-19 ที่เริ่มควบคุมสถานการณ์ได้ในหลายประเทศ ส่งผลให้เริ่มผ่อนคลายมาตรการปิดสถานที่และควบคุมการเดินทาง ทำให้ภาพรวมเศรษฐกิจโลกเริ่มมีสัญญาณการฟื้นตัวดีขึ้น สอดคล้องกับดัชนีผู้จัดการฝ่ายจัดซื้อโลก (Global Manufacturing PMI)
ที่ปรับตัวดีขึ้นเหนือระดับ 50 ต่อเนื่องเป็นเดือนที่ 3 และเมื่อพิจารณาอัตราการเติบโตของมูลค่าการส่งออกและนำเข้าของไทย พบว่ามีการหดตัวที่น้อยลงเป็นลำดับ แสดงถึงศักยภาพในการปรับตัวของธุรกิจทั้งฝั่งผู้ส่งออกและผู้นำเข้าสินค้า ซึ่งเป็นสัญญาณที่ดีต่อภาวะเศรษฐกิจไทยเมื่อเทียบกับช่วงที่ผ่านมา

**สินค้าที่ขยายตัวได้ดี** ยังเป็นสินค้ากลุ่มเดิมที่เติบโตต่อเนื่อง 3 กลุ่มหลักได้แก่ **1) สินค้าอาหาร** เช่น ผลิตภัณฑ์มันสำปะหลัง น้ำมันปาล์ม สุกรสดแช่เย็นแช่แข็ง เครื่องดื่ม สิ่งปรุงรสอาหาร และอาหารสัตว์เลี้ยง
**2) สินค้าที่เกี่ยวข้องกับการทำงานที่บ้าน (Work from Home) และเครื่องใช้ไฟฟ้าภายในบ้าน** เช่น เครื่องคอมพิวเตอร์และส่วนประกอบ เฟอร์นิเจอร์และชิ้นส่วน ตู้เย็นและตู้แช่แข็ง เครื่องซักผ้า และโซลาร์เซลล์
**3)** **สินค้าเกี่ยวกับการป้องกันการติดเชื้อและลดการแพร่ระบาด** เช่น ถุงมือยาง ซึ่งขยายตัวต่อเนื่องตั้งแต่มีการแพร่ระบาด โดยเฉพาะในประเทศที่มีการแพร่ระบาดสูงอย่างสหรัฐฯ และสหราชอาณาจักร ขณะที่ผลิตภัณฑ์เภสัชภัณฑ์ เป็นสินค้าที่มีความต้องการสูงสำหรับประเทศที่มีการระบาดรุนแรงในฝั่งเอเชีย โดยเฉพาะเมียนมา

**ด้านตลาดส่งออก ตลาดสหรัฐฯ ยังคงขยายตัวต่อเนื่อง ขณะที่หลายตลาดกลับมาขยายตัวอีกครั้ง** โดยเฉพาะจีน ออสเตรเลีย เวียดนาม มาเลเซีย และเกาหลีใต้ **รวมทั้งตลาดอื่นๆ ที่มีสัดส่วนสำคัญกับ
การส่งออกไทย ล้วนมีอัตราการหดตัวที่ลดลงมากในเดือนนี้** เช่น ญี่ปุ่น อินเดีย สหราชอาณาจักร และเยอรมนี

**การส่งออกไทยเดือนกันยายน 2563 มีมูลค่า 19,621.32 ล้านดอลลาร์สหรัฐ หดตัวร้อยละ 3.86** สำหรับ**ภาพรวมการส่งออก 9 เดือนแรก** (มกราคม–กันยายน) มีมูลค่า 172,996.10 ล้านดอลลาร์สหรัฐ **หดตัวร้อยละ 7.33**

**มูลค่าการค้ารวม**

 **มูลค่าการค้าในรูปของเงินดอลลาร์สหรัฐ** เดือนกันยายน 2563 **การส่งออก** มีมูลค่า 19,621.32 ล้านดอลลาร์สหรัฐ หดตัวร้อยละ 3.86 เทียบกับเดือนเดียวกันของปีก่อน (YoY) **การนำเข้า** มีมูลค่า 17,391.20 ล้านดอลลาร์สหรัฐ หดตัวร้อยละ 9.08 การค้า**เกินดุล** 2,230.12 ล้านดอลลาร์สหรัฐ **ภาพรวม 9 เดือนแรกของปี 2563 การส่งออก** มีมูลค่า 172,996.10 ล้านดอลลาร์สหรัฐ หดตัวร้อยละ 7.33 ขณะที่**การนำเข้า** มีมูลค่า 152,372.41 ล้านดอลลาร์สหรัฐ หดตัวร้อยละ 14.64 ส่งผลให้ 9 เดือนแรกของปี 2563 การค้า**เกินดุล** 20,623.68 ล้านดอลลาร์สหรัฐ

 **มูลค่าการค้าในรูปของเงินบาท** เดือนกันยายน 2563 **การส่งออก** มีมูลค่า 609,838.49 ล้านบาท หดตัวร้อยละ 2.24 เทียบกับเดือนเดียวกันของปีก่อน (YoY) ขณะที่**การนำเข้า** มีมูลค่า 548,019.22 ล้านบาท หดตัวร้อยละ 7.59 การค้า**เกินดุล** 61,819.27 ล้านบาท **ภาพรวม 9 เดือนแรกของปี 2563 การส่งออก** มีมูลค่า 5,387,040.22 ล้านบาท หดตัวร้อยละ 7.69 ขณะที่**การนำเข้า** มีมูลค่า 4,805,888.12 ล้านบาท หดตัวร้อยละ 15.14 ส่งผลให้ 9 เดือนแรกของปี 2563 การค้า**เกินดุล** 581,152.10 ล้านบาท

**การส่งออกสินค้าเกษตรและอุตสาหกรรมเกษตร**

 **มูลค่าการส่งออกสินค้าเกษตรและอุตสาหกรรมเกษตร กลับมาขยายตัวร้อยละ 3.1 (YoY)** หลังจาก
หดตัว 3 เดือนติดต่อกัน **สินค้าที่ขยายตัวดี** ได้แก่ **น้ำมันปาล์ม** ขยายตัวร้อยละ 435.3 ขยายตัว 3 เดือนต่อเนื่อง (ขยายตัวในอินเดีย มาเลเซีย เมียนมา จีน และกัมพูชา) **ผัก ผลไม้สด แช่แข็ง กระป๋องและแปรรูป** กลับมาขยายตัวในเดือนนี้ ที่ร้อยละ 50.3 (ขยายตัวในจีน สหรัฐฯ เวียดนาม ฮ่องกง มาเลเซีย และเกาหลีใต้) **ผลิตภัณฑ์มันสำปะหลัง** ขยายตัวร้อยละ 29.5 ขยายตัว 3 เดือนต่อเนื่อง (ขยายตัวในจีน มาเลเซีย ฟิลิปปินส์ เกาหลีใต้ และบังกลาเทศ) **สิ่งปรุงรสอาหาร** ขยายตัวร้อยละ 17.7 ขยายตัว 2 เดือนต่อเนื่อง (ขยายตัวในสหรัฐฯ ญี่ปุ่น ออสเตรเลีย สหราชอาณาจักร เนเธอร์แลนด์ กัมพูชา และเยอรมนี) **อาหารสัตว์เลี้ยง** ขยายตัวร้อยละ 16.7 ขยายตัว 13 เดือนต่อเนื่อง (ขยายตัวในหลายตลาด อาทิ สหรัฐฯ ญี่ปุ่น มาเลเซีย ออสเตรเลีย อินโดนีเซีย ฟิลิปปินส์) **สินค้าที่หดตัว** ได้แก่ **น้ำตาลทราย** หดตัวร้อยละ 59.9 หดตัว 6 เดือนต่อเนื่อง (หดตัวในเกือบทุกตลาด อาทิ อินโดนีเซีย กัมพูชา ลาว เมียนมา มาเลเซีย สิงคโปร์ ฟิลิปปินส์ แต่ยังขยายตัวได้ดีในตลาดเวียดนาม) **ข้าว** หดตัวร้อยละ 22.7 หดตัว 5 เดือนต่อเนื่อง (หดตัวในหลายตลาด อาทิ สหรัฐฯ แอฟริกาใต้ แคเมอรูน ฮ่องกง และจีน แต่ยังขยายตัวได้ดีในเบนิน และอังโกลา) **ยางพารา** หดตัวที่ร้อยละ 12.2 หดตัว 7 เดือนต่อเนื่อง (หดตัวในเกือบทุกตลาด อาทิ จีน ญี่ปุ่น สหรัฐฯ เกาหลีใต้ ตุรกี และบราซิล แต่ยังขยายตัวได้ดีในมาเลเซีย ไต้หวัน และเยอรมนี) **ไก่สดแช่แข็งและแปรรูป** หดตัวร้อยละ 3.8 หดตัว 3 เดือนต่อเนื่อง (หดตัวในหลายตลาด อาทิ ญี่ปุ่น สหรัฐฯ เกาหลีใต้ เนเธอร์แลนด์ และเยอรมนี แต่ยังขยายตัวได้ดีในจีน สิงคโปร์ มาเลเซีย ฮ่องกง และแคนาดา) **ขณะที่ 9 เดือนแรกของปี 2563** **สินค้าเกษตรและอุตสาหกรรมเกษตร หดตัวร้อยละ 3.8**

**การส่งออกสินค้าอุตสาหกรรม**

 **มูลค่าการส่งออกสินค้าอุตสาหกรรม หดตัวร้อยละ 3.9 (YoY)** หดตัวต่อเนื่อง 5 เดือน แต่มีทิศทางการหดตัวน้อยกว่าเดือนที่ผ่านมา **สินค้าที่ขยายตัวดี** ได้แก่ **อุปกรณ์กึ่งตัวนำ ทรานซิสเตอร์ และไดโอด** ขยายตัวร้อยละ 34.1 ขยายตัว 16 เดือนต่อเนื่อง (ขยายตัวในหลายตลาด อาทิ สหรัฐฯ เวียดนาม ฮ่องกง บราซิล ญี่ปุ่น จีน ไต้หวัน เกาหลีใต้ และเม็กซิโก) **ตู้เย็น ตู้แช่แข็ง และส่วนประกอบ** ขยายตัวร้อยละ 29.7 ขยายตัว 4 เดือนต่อเนื่อง (ขยายตัวทุกตลาด อาทิ สหรัฐฯ ญี่ปุ่น ออสเตรเลีย เวียดนาม และมาเลเซีย) **เครื่องโทรสาร โทรศัพท์ อุปกรณ์และส่วนประกอบ** ขยายตัวร้อยละ 27.2 ขยายตัว 3 เดือนต่อเนื่อง (ขยายตัวในหลายตลาด อาทิ ญี่ปุ่น สหรัฐฯ ฮ่องกง เนเธอร์แลนด์ สหรัฐอาหรับเอมิเรตส์ สิงคโปร์) **เครื่องซักผ้าและเครื่องซักแห้งและส่วนประกอบ** ขยายตัวร้อยละ 26.3 ขยายตัว 4 เดือนต่อเนื่อง (ขยายตัวหลายตลาด อาทิ สหรัฐฯ ออสเตรเลีย ญี่ปุ่น เวียดนาม มาเลเซีย แคนาดา) **เฟอร์นิเจอร์และชิ้นส่วน** ขยายตัวร้อยละ 25.2 ขยายตัว 4 เดือนต่อเนื่อง (ขยายตัวในตลาดสหรัฐฯ เวียดนาม มาเลเซีย อาร์เจนติน่า และเกาหลีใต้) **ผลิตภัณฑ์ยาง** ขยายตัวร้อยละ 21.2 ขยายตัว 4 เดือนต่อเนื่อง (ขยายตัวหลายตลาด อาทิ สหรัฐฯ จีน ญี่ปุ่น มาเลเซีย สหราชอาณาจักร) **เครื่องคอมพิวเตอร์ อุปกรณ์และส่วนประกอบ** กลับมาขยายตัวในเดือนนี้ ที่ร้อยละ 14.6 (ขยายตัวในหลายตลาด อาทิ สหรัฐฯ ฮ่องกง จีน ญี่ปุ่น สิงคโปร์ มาเลเซีย เยอรมนี ฮังการี ฯลฯ) **ถุงมือยาง** ขยายตัวร้อยละ 154.9 ขยายตัว 10 เดือนต่อเนื่อง (ขยายตัวทุกตลาด อาทิ สหรัฐฯ สหราชอาณาจักร จีน ญี่ปุ่น เยอรมนี) **สินค้าที่หดตัว** ได้แก่ **อัญมณีและเครื่องประดับ (ไม่รวมทองคำ)** หดตัวร้อยละ 58.9 **เครื่องรับวิทยุ โทรทัศน์และส่วนประกอบ** หดตัวร้อยละ 23.7 หดตัว 12 เดือนต่อเนื่อง (หดตัวในสหรัฐฯ ญี่ปุ่น อินเดีย เม็กซิโก เนเธอร์แลนด์ จีน และมาเลเซีย
แต่ขยายตัวได้ดีในตลาดฮ่องกง เวียดนาม และแอฟริกาใต้) **รถยนต์ อุปกรณ์ และส่วนประกอบ** หดตัวร้อยละ 15.3 หดตัว 12 เดือนต่อเนื่อง (หดตัวในหลายตลาด อาทิ เวียดนาม จีน แม็กซิโก ฟิลิปปินส์ มาเลเซีย ซาอุดิอาระเบีย และแอฟริกาใต้ แต่ขยายตัวได้ดีในออสเตรเลีย ญี่ปุ่น และสหรัฐฯ) **สินค้าเกี่ยวเนื่องกับน้ำมัน**
หดตัวร้อยละ 13.6 หดตัว 21 เดือนต่อเนื่อง (หดตัวแทบทุกตลาด อาทิ จีน เวียดนาม มาเลเซีย กัมพูชา อินโดนีเซีย สิงคโปร์ และลาว แต่ขยายตัวได้ดีในอินเดีย ญี่ปุ่น และเกาหลีใต้) **ทองคำ** กลับมาหดตัวในเดือนนี้
ที่ร้อยละ 9.2 (หดตัวในออสเตรเลีย ฮ่องกง และอิตาลี แต่ขยายตัวดีหลายตลาด อาทิ สวิตเซอร์แลนด์ สิงคโปร์ อินเดีย ญี่ปุ่น และไต้หวัน) **ขณะที่ 9 เดือนแรกของปี 2563** **สินค้าอุตสาหกรรม หดตัวร้อยละ 7.3**

**ตลาดส่งออกสำคัญ**

 **การส่งออกไปตลาดสำคัญมีแนวโน้มฟื้นตัวดีขึ้นตามลำดับ มูลค่าการส่งออกในหลายตลาดปรับตัวดีขึ้นจากเดือนก่อนหน้า รวมทั้งหดตัวในอัตราลดลงต่อเนื่อง สะท้อนถึงการทยอยฟนตัวของอุปสงค์จากประเทศคูคา หลังการผ่อนคลายมาตรการควบคุมการแพร่ระบาด และเร่งฟื้นฟูเศรษฐกิจ สอดคล้องกับสถานการณ์เศรษฐกิจโลกที่เริ่มส่งสัญญาณฟื้นตัวมากขึ้น**

 **ภาพรวมการส่งออกไปยังกลุ่มตลาดต่าง ๆ ดังนี้ 1) ตลาดหลัก ขยายตัวร้อยละ 6.3** ตลาดสหรัฐฯ ขยายตัวสูงถึงร้อยละ 19.7 ขณะที่ญี่ปุ่น และสหภาพยุโรป (15) ปรับตัวดีขึ้นจากเดือนก่อนมาก โดยหดตัวร้อยละ 1.9 และร้อยละ 4.4 ตามลำดับ **2) ตลาดศักยภาพสูง หดตัวร้อยละ 8.1** การส่งออกไปอาเซียน (5) CLMV และเอเชียใต้ หดตัวร้อยละ 15.6 4.8 และ 6.3 ตามลำดับ ขณะที่ตลาดจีนกลับมาขยายตัวร้อยละ 6.9 และ
**3) ตลาดศักยภาพระดับรอง หดตัวร้อยละ 10.1** ตะวันออกกลาง (15) หดตัวร้อยละ 26.1 ลาตินอเมริกา หดตัวร้อยละ 14.5 รัสเซียและกลุ่มประเทศ CIS หดตัวร้อยละ 31.5 และทวีปแอฟริกา หดตัวร้อยละ 15.3 ขณะที่การส่งออกไปทวีปออสเตรเลีย (25) กลับมาขยายตัวในรอบ 6 เดือนที่ร้อยละ 2.1

 **ตลาดสหรัฐอเมริกา** ขยายตัวสูงต่อเนื่องเป็นเดือนที่ 4 ที่ร้อยละ 19.7 สินค้าสำคัญที่ขยายตัว ได้แก่ เครื่องคอมพิวเตอร์ฯ ผลิตภัณฑ์ยาง เครื่องใช้ไฟฟ้าฯ เฟอร์นิเจอร์และชิ้นส่วน และรถยนต์และส่วนประกอบ **ขณะที่ 9 เดือนแรกของปี 2563** ขยายตัวร้อยละ 7.4

 **ตลาดจีน** กลับมาขยายตัวในรอบ 3 เดือน ที่ร้อยละ 6.9 สินค้าสำคัญที่ขยายตัว ได้แก่ ผลไม้สด แช่แข็งและแห้ง ผลิตภัณฑ์มันสำปะหลัง รถจักรยานยนต์และส่วนประกอบ เครื่องคอมพิวเตอร์ฯ และเม็ดพลาสติก **ขณะที่ 9 เดือนแรกของปี 2563** ขยายตัวร้อยละ 3.7

**ตลาดทวีปออสเตรเลีย (25)** กลับมาขยายตัวเป็นครั้งแรกในรอบ 6 เดือน ที่ร้อยละ 2.1 สินค้าสำคัญที่ขยายตัว ได้แก่ รถยนต์และส่วนประกอบ เครื่องปรับอากาศฯ ปูนซิเมนต์ ผลิตภัณฑ์ยาง และเครื่องซักผ้าและส่วนประกอบฯ **ขณะที่ 9 เดือนแรกของปี 2563** หดตัวร้อยละ 13.6

**ตลาดญี่ปุ่น** หดตัวร้อยละ 1.9 สินค้าสำคัญที่หดตัว ได้แก่ แผงวงจรไฟฟ้า เม็ดพลาสติก และโทรทัศน์และส่วนประกอบ สินค้าที่ขยายตัวสูง ได้แก่ รถยนต์และส่วนประกอบ เคมีภัณฑ์ และเครื่องคอมพิวเตอร์ฯ **ขณะที่ 9 เดือนแรกของปี 2563** หดตัวร้อยละ 10.3

**ตลาดสหภาพยุโรป (15)** หดตัวร้อยละ 4.4 สินค้าสำคัญที่หดตัว ได้แก่ รถยนต์และส่วนประกอบ อัญมณีและเครื่องประดับ และเครื่องนุ่งห่ม สินค้าที่ขยายตัวสูง ได้แก่ ผลิตภัณฑ์ยาง เครื่องปรับอากาศฯ และรถจักรยานยนต์และส่วนประกอบ **ขณะที่ 9 เดือนแรกของปี 2563** หดตัวร้อยละ 15.7

**ตลาดอาเซียน (5)** หดตัวร้อยละ 15.6 สินค้าสำคัญที่หดตัว ได้แก่ รถยนต์และส่วนประกอบ น้ำมันสำเร็จรูป เครื่องยนต์สันดาปฯ และน้ำตาลทราย สินค้าที่ขยายตัวสูง ได้แก่ เครื่องคอมพิวเตอร์ฯ เครื่องตัดต่อและป้องกันวงจรไฟฟ้า และยางพารา **ขณะที่ 9 เดือนแรกของปี 2563** หดตัวร้อยละ 11.1

**ตลาด CLMV** หดตัวร้อยละ 4.8 สินค้าสำคัญที่หดตัว ได้แก่ น้ำมันสำเร็จรูป เครื่องปรับอากาศฯ และรถยนต์และส่วนประกอบ สินค้าที่ขยายตัวสูง ได้แก่ สินค้าปศุสัตว์อื่นๆ น้ำตาลทราย และผลไม้สด แช่แข็งและแห้งฯ **ขณะที่ 9 เดือนแรกของปี 2563** หดตัวร้อยละ 10.8

**ตลาดตะวันออกกลาง** **(15)** หดตัวร้อยละ 26.1 สินค้าสำคัญที่หดตัว ได้แก่ รถยนต์และส่วนประกอบ อัญมณีและเครื่องประดับ ข้าว เครื่องปรับอากาศฯ และไม้และผลิตภัณฑ์ไม้ สินค้าที่ขยายตัวสูง ได้แก่ โทรศัพท์และอุปกรณ์ฯ ผลิตภัณฑ์ยาง และอาหารทะเลแปรรูปฯ **ขณะที่ 9 เดือนแรกของปี 2563** หดตัวร้อยละ 14.6

**ตลาดเอเชียใต้** หดตัวร้อยละ 6.3 สินค้าสำคัญที่หดตัว ได้แก่ อัญมณีและเครื่องประดับ เคมีภัณฑ์ โทรทัศน์และส่วนประกอบ ผ้าผืน และปูนซิเมนต์ สินค้าที่ขยายตัวสูง ได้แก่ ไขมันและน้ำมันฯ น้ำมันสำเร็จรูป และเม็ดพลาสติก **ขณะที่ 9 เดือนแรกของปี 2563** หดตัวร้อยละ 32.2

**ตลาดอินเดีย** หดตัวร้อยละ 5.1 สินค้าสำคัญที่หดตัว ได้แก่ อัญมณีและเครื่องประดับ โทรทัศน์และส่วนประกอบ เครื่องปรับอากาศฯ และเคมีภัณฑ์ สินค้าที่ขยายตัวสูง ได้แก่ น้ำมันสำเร็จรูป เม็ดพลาสติก และเครื่องยนต์สันดาปฯ **ขณะที่ 9 เดือนแรกของปี 2563** หดตัวร้อยละ 34.3

**ตลาดลาตินอเมริกา** หดตัวร้อยละ 14.5 สินค้าสำคัญที่หดตัว ได้แก่ รถยนต์และส่วนประกอบ เครื่องคอมพิวเตอร์ฯ และเครื่องจักรกลฯ สินค้าที่ขยายตัวสูง ได้แก่ อุปกรณ์กึ่งตัวนำฯ แผงสวิทซ์และแผงควบคุมกระแสไฟฟ้า เม็ดพลาสติก และอาหารทะเลแปรรูปฯ **ขณะที่ 9 เดือนแรกของปี 2563** หดตัวร้อยละ 25.6

**ตลาดรัสเซียและกลุ่มประเทศ CIS** หดตัวร้อยละ 31.5 สินค้าสำคัญที่หดตัว ได้แก่ รถยนต์และส่วนประกอบ ผลไม้กระป๋องฯ และอัญมณีและเครื่องประดับ สินค้าที่ขยายตัวสูง ได้แก่ผลิตภัณฑ์ยาง แผงสวิทซ์และแผงควบคุมกระแสไฟฟ้า และน้ำมันสำเร็จรูป **ขณะที่ 9 เดือนแรกของปี 2563** หดตัวร้อยละ 28.2

**ตลาดทวีปแอฟริกา** หดตัวร้อยละ 15.3 สินค้าสำคัญที่หดตัว ได้แก่ ข้าว รถยนต์และส่วนประกอบ และเครื่องซักผ้าและส่วนประกอบฯ สินค้าที่ขยายตัวสูง ได้แก่ เครื่องยนต์สันดาปฯ เคมีภัณฑ์ และเหล็กและผลิตภัณฑ์ **ขณะที่ 9 เดือนแรกของปี 2563** หดตัวร้อยละ 24.4

**แนวโน้มและมาตรการส่งเสริมการส่งออกปี 2563**

 **การส่งออกไทยส่งสัญญาณการฟื้นตัวอย่างชัดเจนและต่อเนื่อง การส่งออกไปตลาดสำคัญหลายตลาดกลับมาขยายตัวอีกครั้ง รวมถึงตลาดอื่นๆ ที่แม้จะยังหดตัว แต่มีการหดตัวลดลงซึ่งเป็นสัญญาณที่ดี และเมื่อพิจารณารวมกับการกลับมาขยายตัวต่อเนื่องของสินค้าอุตสาหกรรมหลายรายการ อาทิ** เครื่องคอมพิวเตอร์และส่วนประกอบ ผลิตภัณฑ์ยาง และเครื่องใช้ไฟฟ้า **ทำให้เห็นแนวโน้มที่ดีของการส่งออกไทยที่น่าจะปรับตัวดีขึ้นต่อเนื่องไปจนถึงปลายปี**

ปัจจัยที่ต้องนำมาพิจารณาในการประเมินสถานการณ์การส่งออกในปี 2563 **ได้แก่ สถานการณ์การเลือกตั้งของสหรัฐฯ ซึ่งเป็นตลาดส่งออกหลักของไทยที่ยังมีความไม่แน่นอน นโยบายของผู้นำอาจมีผลต่อความเชื่อมั่นต่อการส่งออก การลงทุน และอัตราแลกเปลี่ยน สำหรับปัจจัยลบที่อาจกระทบการส่งออก ได้แก่
การระบาดของเชื้อไวรัสโควิด-19 ในหลายประเทศ โดยเฉพาะยุโรปที่กลับมาล็อกดาวน์ในรายพื้นที่อีกครั้ง ซึ่งอาจกระทบกำลังซื้อของประเทศคู่ค้า รวมถึงประเทศเพื่อนบ้าน เช่น เมียนมาที่การระบาดเข้าขั้นวิกฤติ อาจกลายเป็นอุปสรรคต่อการค้าชายแดนของไทยในระยะสั้น ขณะที่ปัจจัยสนับสนุนการส่งออก ได้แก่ ห่วงโซ่อุปทานของสินค้ากลับมาดำเนินการได้ตามปกติ การที่ไทยควบคุมการแพร่ระบาดได้ดี ไม่พบการติดเชื้อในประเทศ ทำให้ภาคการผลิตดำเนินการได้ตามปกติ รวมทั้งมาตรการกระตุ้นฟื้นฟูเศรษฐกิจของไทยและประเทศคู่ค้า**

**การส่งเสริมการส่งออกในช่วงที่เหลือของปี 2563 รองนายกรัฐมนตรีและรัฐมนตรีว่าการกระทรวงพาณิชย์ (นายจุรินทร์ ลักษณวิศิษฏ์)** ได้เร่งผลักดันสินค้าไทยผ่านช่องทางพาณิชย์อิเล็กทรอนิกส์ข้ามพรมแดน และจัดกิจกรรมจับคู่ธุรกิจ โดยใช้การเจรจาออนไลน์เพื่อหาออเดอร์ส่งออก ปรับรูปแบบการอบรมสัมมนาโดยผ่าน Facebook Live Webinar และ Zoom เพื่อให้ผู้ประกอบการเข้าถึงองค์ความรู้ได้เร็ว ลดการเดินทาง และสอดรับกับวิถีชีวิตยุคใหม่ **นอกจากนี้ ยังส่งเสริมความร่วมมือในอุตสาหกรรมอาหาร ตามมาตรการป้องกันการปนเปื้อนเชื้อไวรัสโควิด-19 ในกระบวนการผลิตอาหารส่งออก (COVID-19 Prevention Best Practice)** เพื่อสร้างความเชื่อมั่นให้แก่ผู้นำเข้าสินค้าอาหาร และเป็นการรับรองว่าสินค้าไทยปราศจากเชื้อในกระบวนการผลิต ซึ่งจะทำให้สินค้าอาหารของไทยสามารถขยายการส่งออกและเจาะกลุ่มตลาดใหม่ๆ ได้ในอนาคตอีกด้วย

----------------------------------------------------

สำนักงานนโยบายและยุทธศาสตร์การค้า

กระทรวงพาณิชย์

22 ตุลาคม 2563